OBH 4592/1999.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa

Az eljárás megindulása:

Panaszos 1997. június 30-án  fordult hozzám panasszal azért, mert a Gamma Művekkel közös tulajdonában lévő ingatlan értékesítésekor a Gamma Művek felszámolója nem szólította fel őt és tulajdonostársait nyilatkozattételre elővásárlási jogukra vonatkozóan. Ezt a hiányosságot a Földhivatal nem észlelte, és a Gamma Művek tulajdonában lévő ingatlan részre bejegyezte az új tulajdonost, a Büroteam Kft-t. Az új tulajdonos harmadik személlyel az ingatlan eladására előszerződést kötött, amelyről a panaszos úgy szerzett tudomást, hogy a Kft-vel szerződő fél felkereste az ingatlan jövőbeni használatának rendezése ügyében. Panaszos 1995-ben megrendelte azoknak az iratoknak a másolatát a Fővárosi Kerületek Földhivatalától (továbbiakban Földhivatal) amelyekkel a felszámoló  a Gamma Művek ingatlan részét  elidegenítette. Kérelmét többször megismételte, de az iratmásolatokat nem bocsátották a rendelkezésére. A panaszos kérte a segítségemet abban, hogy az ingatlan elidegenítésével kapcsolatos iratokhoz hozzá jusson.

Érintett alkotmányos jog:

A Magyar Köztársaság biztosítja a tulajdonjogot (Alkotmány 13. § (1) bekezdés). Ennek alapján a közös tulajdonú ingatlan tulajdoni hányadának kívülálló részére történő elidegenítése esetén a társtulajdonost megilleti az elővásárlás joga. Ezért őt az adásvételi szerződés egy példányával nyilatkozattételre kell felhívni. Az elővásárlási jogról szóló lemondó nyilatkozatot a bejegyzési kérelemhez mindenkor csatolni kell.

A megállapított tényállás és a vizsgálat megállapításai:

A csatolt iratok és a tulajdoni lap másolat tanúsága szerint a szóban forgó ingatlan a Gamma Művek és a panaszos családjának közös tulajdonában állt, amely ingatlan használatában a tulajdonostársak meg is egyeztek. A Gamma Művek felszámolása során a felszámoló cég úgy adta el a tulajdoni hányadot, hogy arról a tulajdonostársakat nem értesítette, illetve elővásárlási jogukkal kapcsolatban nem nyilatkoztatta. A Földhivatal bejegyezte az új tulajdonos, a Büroteam Kft. tulajdonjogát  annak ellenére, hogy a kérelemhez nem csatolták a panaszosok elővásárlási jogról lemondó nyilatkozatát. Panaszosok erről 1995-en szereztek tudomást, amikor az új tulajdonos értesítette őket az adásvételről. 1996. novemberében kiderült, hogy Büroteam Kft. harmadik személlyel előszerződést kötött a tulajdonát képező ingatlanrész eladására. Panaszosok mivel nem ismerték el a Büroteam Kft. ingatlanszerzését, levelet küldtek a Földhivatalhoz, amelyben kérték, hogy függessze fel a Büroteam Kft. tulajdonjogának bejegyzését addig, amíg a szerződés tartalmát megismerik. A tulajdonjogot azonban addigra a Földhivatal bejegyezte, az iratokról pedig arra hivatkozással nem szolgáltatott adatot, hogy azok az irattárában nem lelhetők fel. Végül is a másod fokú Fővárosi Földhivatal intézkedett, és az eladótól beszerzett szerződésmásolatot megküldte a panaszosnak, aki ennek birtokában ügyvédje útján a földhivatal és a felszámoló eljárása miatt ügyészi vizsgálatot kezdeményezett. Az ügyészi vizsgálatra és arra tekintettel, hogy panaszos vételi ajánlatot kapott a Büroteam Kft-től, a panaszos telefonon történt tájékoztatását követően, felfüggesztettem.
A probléma ideális megoldásának látszott a panaszos és a Büroteam Kft. közötti adásvételi szerződés létrejötte. A sérelem ugyanis  -a panasz előterjesztése idején- közigazgatási úton már nem volt rendezhető. 
A sérelmezett  adásvételi szerződés 1994-ben kelt, és a tulajdonjogot még abban az évben bejegyezte a Földhivatal. A bejegyzésről szóló határozatot panaszosok nem fellebbezhették meg, mert nem is tudtak arról, hogy a felszámoló a Gamma Művekkel együtt eladta a velük közös tulajdonban lévő ingatlant is. Az ügyész tájékoztatása szerint az adásvételi szerződésben nem különítették el a szóban forgó telekrészt, így a vételára sem volt ismeretes, ezért teljesen alkalmatlan volt arra, hogy azzal kapcsolatban panaszosok az elővásárlási jogukat gyakorolják. A hosszú peres eljárás helyett járhatóbb útnak látszott a megegyezés. Panaszos 1999. október 1-én telefonon értesített, hogy megállapodott a Büroteam Kft-vel, aki megvásárolta a család tulajdonában álló ingatlanrészt is, és a vételárból megfelelő családi házat tudott vásárolni, ahova a jövő héten beköltöznek.

Összegezve a fentieket:  a konkrét panasz, miszerint legyek panaszos segítségére abban, hogy az iratokat a Fővárosi Kerületek Földhivatalától megkapja, a felügyeleti szerv intézkedése folytán megoldódott. A földhivatal tulajdonjog bejegyzéssel kapcsolatos eljárását nem vizsgáltam, mert emiatt az ügyészségen 1997. októberétől vizsgálatot folytattak. Tekintettel arra, hogy a panasz végleg megoldódott a további vizsgálattól eltekintek és az  ügyet lezárom. Erről panaszost a jelentés egy példányával értesítem.

Budapest, 1999. október 6.

Gönczöl Katalin